„Mivel tehát megigazultunk hit által, békességünk van Istennel a mi Urunk Jézus Krisztus által.” Rm 5,1

Hit általi megigazulás és békesség a Mennyei Atyával. Ma a második gondolattal foglalkozunk.

A békesség egy olyan állapot, ami sokkal többet jelent a puszta fegyverszünetnél. Ebben a békességben nincs semmilyen címszó alatt egymás elleni támadás, kárhoztatás, még gondolatban sem. Ez a békesség a teljes harmónia kifejezése. Olyan kapcsolat, amelyben a felek kölcsönösen tisztelettel és szeretettel tudnak közeledni egymáshoz. Nincs semmi, ami ezt a harmóniát zavarná.

De hisz mi emberek sem hibátlanok, sem bűntelenek nem vagyunk. Jogos tehát a kérdés: mi ad lehetőséget arra, hogy a Szent, a Tiszta, a Hibátlan Mindenható Isten mégis hajlandó „szóba állni” velünk, emberekkel. A megoldás, a feloldás a vers vége: „Urunk Jézus Krisztus által”. Tehát a golgotai kereszten végbevitt áldozat alapján jött létre ez a lehetőség, ez az állapot. *VGy*